32005D0567
L 190/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 8 юли 2005 година
за спиране на процедурата за проверка на пречките пред търговията, състоящи се в налагани мерки и провеждани практики от страна на Източна република Уругвай, които възпрепятстват търговията с шотландско уиски
(2005/567/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3286/94 на Съвета от 22 декември 1994 г. за установяване на процедури на Общността в областта на общата търговска политика с цел гарантиране упражняването от страна на Общността на правата, които са ѝ предоставени съгласно правилата за международна търговия, по-специално тези, които са установени под егидата на Световната търговска организация (1), и по-специално член 11, параграф 2 от него,
като има предвид, че:
(1)
На 2 септември 2004 г. Scotch Whisky Association (SWA) е депозирала жалба по силата на член 4 от Регламент (ЕО) № 3286/94 (по-нататък наричан „Регламентът“).
(2)
SWA твърди, че износът на уиски от Общността към Източна република Уругвай е поставен в неблагоприятно положение поради наличието на известен брой препятствия пред търговията по смисъла на член 2, параграф 1 от Регламента.
(3)
Всички въпросни препятствия пред търговията са свързани с уругвайската вътрешна система на налагане на акцизи.
(4)
След провеждане на консултации с Консултативния комитет, създаден съгласно разпоредбите на Регламента, Комисията установи, че жалбата съдържа достатъчно доказателства, за да наложи започването на процедура за проверка. Въз основа на това на 23 октомври 2004 г. бе публикувано известие за нейното започване в Официален вестник на Европейския съюз (2).
(5)
По време на разследването уругвайското правителство заяви, че е готово да търси решение на основата на преговори на повдигнатите в жалбата проблеми, и предложи:
а)
да отмени изискването за по-малко от три години отлежаване на уискито, за да може то да влезе в най-ниската данъчна категория; тази мярка ще влезе в сила от 1 юли 2005 г.;
б)
да прилага еднакво третиране към уискито с произход от страната и към вносното уиски по отношение на задължението за поставяне на бандероли. Източна република Уругвай ще измени своята нормативна уредба до 30 юни 2005 г., като мярката влиза в сила след преходен период от 90 дни;
в)
да подпомогне преструктурирането на данъка IMESI, за да започне той да съответства на най-често практикуваните в международен план данъчни режими; тази промяна би позволила решаването на изтъквания проблем с липсата на прозрачност и предвидимост на данъка; тази реформа би трябвало да завърши към края на 2006 г.
(6)
Комисията счита, че при това положение е уместно процедурата да бъде спряна.
(7)
Общността ще следи прилагането на договореното решение и ще прекрати процедурата, когато уругвайското правителство изпълни своите ангажименти.
(8)
Мерките, предвидени в настоящото решение, са в съответствие със становището на Консултативния комитет,
РЕШИ:
Член единствен
Спира процедурата за проверка на пречките пред търговията, състоящи се в налагани мерки и провеждани практики от страна на Източна република Уругвай, които възпрепятстват търговията с шотландско уиски.
Съставено в Брюксел на 8 юли 2005 година.